Bétera, Benaguasil i Vilamarxant s'uneixen per a augmentar les seues possibilitats de captació de Fons Europeus
12 de febrer de 2025

•             Hui s'ha constituït una Taula de Treball entre els tres municipis per a la redacció d'un conveni de col·laboració que els permeta optar conjuntament a projectes europeus i ser beneficiaris.

La unió fa la força i això bé ho saben els Ajuntaments de Bétera, Benaguasil i Vilamarxant que ja treballen per a formalitzar un conveni de col·laboració que els permeta augmentar les seues possibilitats d'obtindre finançament de la Unió Europea.

“Treballar de la mà de municipis veïns com Benaguasil i Vilamarxant és un autèntic privilegi. Aquest tipus de convenis ens permeten, a les administracions locals, conjuminar esforços, compartir recursos i presentar iniciatives de major impacte regional o supramunicipal que beneficien a tots els nostres veïns i veïnes”, ha assenyalat l'Alcaldessa de Bétera durant la reunió que s'ha celebrat en el Consistori beterense.

En eixe sentit, el regidor de Projectes Europeus de l'Ajuntament de Benaguasil, Stephane Soriano, ha destacat que “la unió dels nostres esforços facilitarà la creació de projectes més sòlids i competitius que tinguen un impacte positiu, optimitzarà els recursos i ens permetrà intercanviar bones pràctiques i aprendre de les experiències d'uns altres”.

Seguint eixa línia, l'Alcalde de Vilamarxant, Héctor Troyano, ha indicat que “és un pas molt important per als tres municipis i, no sols per als tres municipis, sinó també per a tota la comarca. D'aquesta manera serem molt més forts, molt més competitius a Europa i en tot el que ha de veure en els Fons Europeus”.

Unint sinergies

En la primera Taula de Treball s'ha tractat amb detall el propòsit del conveni prestant especial atenció a àmbits susceptibles de la captació de fons en relació amb la joventut, la cultura, la infància, la violència de gènere i la diversitat.

Una primera presa de contacte amb la qual establir el futur marc del conveni, els compromisos i responsabilitats de cada municipi integrant així com els mecanismes de governança per a garantir el compliment dels objectius d'aquest acord que, tal com ha indicat Elia Verdevío, “ens facilitarà l'accés als Fons Europeus repercutint positivament en els nostres municipis i ciutadania ja que comptarem amb major capacitat de captació de fons, optimitzarem millor els recursos, reduirem costos administratius, tindrem un major impacte dels projectes i impulsarem estratègies conjuntes per a millorar les nostres poblacions”.

La fusió dels 3 municipis forma quasi la tercera part de la població de la comarca de Camp de Túria el que segons Héctor Troyano “és fonamental per a unir els nostres esforços i col·laborar mútuament, perquè així siguem més atractius per a les inversions. I a partir d'ací, que aquesta entesa entre els tres pobles servisca com a exemple per a altres futurs serveis i inversions que han de vindre a la nostra comarca”.

Un compromís que Stephane Soriano ha recalcat “els tres municipis estem molt compromesos a aprofitar totes les eines que la Unió Europea ens ofereix per a impulsar el benestar dels nostres ciutadans, millorar la infraestructura local i promoure la sostenibilitat”.

En definitiva, hui Bétera, Benaguasil i Vilamarxant han iniciat un camí cap a Europa “ple d'oportunitats reals per als nostres veïns i veïnes”, ha conclòs l'Alcaldessa de Bétera.